Rowers val gesin in 'teikenhuis' 2 keer in 6 weke aan | Farm Murders
June 18, 2010, 11:27 am Filed under: Uncategorized Mnr. Gert van Tonder, wat twee keer in ses weke tuis beroof is. Foto: Alet Pretorius
2010-06-11 22:56Hilda Fourie
Binne ses weke het hy een keer 'n rower op sy vrou gekry en die volgende keer is hy in die gewrig en maag geskiet.
'n Week later het mnr. Gert van Tonder uit sy huurhuis in Rietvalleipark, in die ooste van Pretoria, getrek nadat hy by sy bure en die polisie gehoor het dié huis in Escombelaan is 'n gereelde teiken van misdadigers.
Van Tonder (36), 'n bedryfsbestuurder van 'n veiligheidsmaatskappy, het in Januarie ingetrek.
"Ek voel die verhuringsmaatskappy moes aan my bekend gemaak het wat die misdaadsituasie in die omgewing is," het Van Tonder gister by sy nuwe huis in Moreletapark gesê.
"As hulle vir my gesê het, het ek nooit daar ingetrek nie.
"Ek dink 'n lewe is meer werd as 'n bietjie sake."
Twee weke gelede was Van Tonder en sy vrou, Lizette (37), besig om te braai toe vyf mans, van wie een gewapen was, op hulle afstorm.
"My vrou het hulle eerste gesien en begin skree," het Van Tonder gesê.
"Ek het die wapen uit die een se hand gegryp. Dis toe dat hy my in die gewrig skiet. Ons het verder om die wapen gestoei waarna die tweede skoot geklap het. Ek is in die maag getref. Toe die tweede skoot klap, het hulle weggehardloop. Hulle het niks gevat nie."
Ses weke voor dié voorval het Van Tonder wakker geword van sy vrou wat skree dat daar 'n misdadiger op haar klim.
Dié misdadiger se makker het langs Van Tonder gestaan.
Van Tonder het die man wat bo-op sy vrou was, geslaan, waarna hy en sy makker met 'n skootrekenaar en selfone gevlug het.
"Ek moes trek, want ek gaan nie daar bly dat mense my beroof nie. Ek kan nie my gesin in sulke gevaar stel nie," het Van Tonder gesê.
"'n Mens moet ondersoek instel die misdaad in die omgewing voordat jy 'n huis koop of huur. Ek weet misdaad kom oral voor, maar ek voel tog die verhuringsmaatskappy moet 'n mens daaroor inlig.